钦定古今图书集成/明伦汇编/人事典/第023卷 > 祛疑说 > 《阳神阴灵之说》
## 钦定古今图书集成/明伦汇编/人事典/第023卷 > 祛疑说 > 《阳神阴灵之说》

有客举《倩女离魂》话，因及张紫阳与雪窦禅师入定
事，谓雪窦以禅定成至阴之爽，故不能持物而还；紫
阳以金丹凝至阳之神，故能持果而返。此事之有无，
不必深辨，大概先辈以此别性宗，与神形俱妙之功
用不同耳。因语客曰：“阳神能运物，阴神不能运，固也。
今山魈物精邪鬼而已，飞瓦走石，运致宝货，瞬息千
里，谓之阳神，可乎？”客不能对。后每以此问人，莫得其
说。呜呼！知此说者，其知性命之所以不同欤！